Sagen er efterforsket af politiet, som modtog en anmeldelse fra SKAT, oplyser Københavns Vestegns Politi.

To mænd på henholdsvis 30 og 44 år er ved retten i Glostrup blevet varetægtsfængslet fire uger, mens en 38-årig mand er fængslet 14 dage. De tre er sigtet for siden 2014 at have indført og distribueret bl.a. øl og sodavand uden at betale moms og afgifter til SKAT.

Dermed er det offentlige ifølge politiets mistanke blevet snydt for ikke under 60 millioner kroner.

Fængslingerne skete i torsdags, men først nu har politiet offentliggjort oplysninger om retsmøderne.

Ifølge en pressemeddelelse fra Københavns Vestegns Politi er sagen blevet til efter en længerevarende efterforskning efter en anmeldelse fra SKAT.

- Der er vores vurdering, at der er tale om en grov sag her, hvor man har søgt at unddrage den fælles kasse for et større millionbeløb. Jeg er meget tilfreds med at trafikken nu er blevet bragt til ophør efter godt samarbejde mellem SKAT og politiet, siger politikommissær Lars Krogsgaard, der leder Københavns Vestegns Politis afdeling for økonomisk kriminalitet.

To hovedmænd

Lars Krogsgaard siger til TV 2, at de to mænd på 30 og 44 år betragtes som hovedmændene i sagen.

- Men vi mener også den 38-årige har spillet en rolle, siger Lars Krosgaard til TV 2.

Ifølge sigtelsen hentede mændene øl, sodavander m.v. i Tyskland, og det er altså sket siden 2014.